## Odluka o predstavništvima kreditnih institucija iz trećih zemalja

### NN 47/2014 (16.4.2014.), Odluka o predstavništvima kreditnih institucija iz trećih zemalja

47 16.04.2014 Odluka o predstavništvima kreditnih institucija iz trećih zemalja

HRVATSKA NARODNA BANKA

895

Na temelju članka 94. stavka 6. i članka 95. stavka 2. Zakona o kreditnim institucijama (»Narodne novine«, br. 159/2013.) te članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008. i 54/2013.) guverner Hrvatske narodne banke donosi

ODLUKU

O PREDSTAVNIŠTVIMA KREDITNIH INSTITUCIJA IZ TREĆIH ZEMALJA

Opće odredbe

Članak 1.

Ovom Odlukom pobliže se propisuju uvjeti za osnivanje i rad predstavništva kreditne institucije iz treće zemlje (u nastavku teksta: predstavništvo) te vođenje registra predstavništava kreditnih institucija iz trećih zemalja u Republici Hrvatskoj (dalje u tekstu: registar).

Poslovi predstavništva

Članak 2.

Predstavništvo može obavljati samo poslove istraživanja tržišta, predstavljanja te promidžbe i informiranja o kreditnoj instituciji koja ga je osnovala.

Osnivanje, pravni status i tvrtka predstavništva

Članak 3.

(1) Kreditna institucija iz treće zemlje koja namjerava osnovati predstavništvo na području Republike Hrvatske dužna je Hrvatskoj narodnoj banci podnijeti zahtjev za izdavanje odobrenja za osnivanje predstavništva kreditne institucije iz treće zemlje. Predstavništvo kreditne institucije iz treće zemlje može započeti s radom nakon što od Hrvatske narodne banke dobije odobrenje za osnivanje predstavništva.

(2) U smislu ove Odluke, osnivač je kreditna institucija iz stavka 1. ovog članka.

(3) Predstavništvo može osnovati jedan osnivač ili više njih.

(4) Predstavništvo posluje pod tvrtkom osnivača s naznakom da je riječ o predstavništvu.

(5) Osnivač može na području Republike Hrvatske osnovati i više ogranaka predstavništva.

Zahtjev za izdavanje odobrenja za osnivanje predstavništva kreditne institucije iz treće zemlje

Članak 4.

(1) Osnivač je dužan zahtjevu iz članka 3. stavka 1. ove Odluke priložiti dokumentaciju iz članka 94. stavka 2. Zakona o kreditnim institucijama.

(2) Dokumentacija iz stavka 1. ovog članka mora biti u izvorniku uz ovjereni prijevod na hrvatski jezik.

(3) Ako više osnivača osniva predstavništvo, zajedničkom zahtjevu dužni su priložiti dokumentaciju iz stavka 1. ovog članka za svakog osnivača.

Rad predstavništva

Članak 5.

(1) Predstavništvo je dužno započeti s radom najkasnije u roku od dvanaest mjeseci od dana dostave odobrenja za osnivanje predstavništva kreditne institucije iz treće zemlje.

(2) Predstavništvo je dužno obavljati poslove iz članka 2. ove Odluke na način da prekidi u obavljanju tih poslova ne traju duže od šest mjeseci.

(3) Predstavništvo ne smije obavljati poslove na području Republike Hrvatske ako je osnivaču ukinuto ili prestalo važiti odobrenje nadležnog tijela za rad.

Ukidanje odobrenja za osnivanje predstavništva

Članak 6.

(1) Hrvatska narodna banka ukinut će odobrenje za osnivanje predstavništva kreditne institucije iz treće zemlje ako predstavništvo postupa protivno propisima koji se primjenjuju na području Republike Hrvatske.

(2) Hrvatska narodna banka će u odluci o ukidanju odobrenja za osnivanje predstavništva odrediti rok od najviše 90 dana od dana njezine dostave, u kojemu je predstavništvo dužno prestati s radom.

Nadzor nad poslovanjem predstavništva

Članak 7.

Hrvatska narodna banka obavlja nadzor nad radom predstavništva u skladu s odredbama Zakona o kreditnim institucijama i propisima donesenima na temelju tog Zakona.

Upis u registar

Članak 8.

(1) Hrvatska narodna banka vodi registar.

(2) Nakon što odobrenje za osnivanje predstavništva kreditne institucije iz treće zemlje postane izvršno, Hrvatska narodna banka upisat će predstavništvo u registar.

(3) Osnivač je dužan u roku od osam dana obavijestiti Hrvatsku narodnu banku o svim promjenama podataka koji se upisuju u registar i priložiti dokumentaciju iz koje je vidljiva provedena promjena.

(4) Promjene podataka iz stavka 3. ovog članka upisuju se u registar na temelju rješenja Hrvatske narodne banke.

(5) Upis predstavništva i sve promjene u registru koje se na njega odnose Hrvatska narodna banka izvršit će nakon predočenja dokaza o uplati upravnih pristojba.

Sadržaj registra

Članak 9.

Registar osobito sadržava sljedeće podatke:

1. redni broj upisa,

2. datum upisa,

3. tvrtku i sjedište osnivača,

4. popis osoba odgovornih za rad predstavništva,

5. sjedište (adresu) predstavništva i

6. datum brisanja.

Brisanje iz registra

Članak 10.

(1) Osim u slučaju donošenja odluke iz članka 6. ove Odluke, Hrvatska narodna banka brisat će predstavništvo i na temelju obavijesti osnivača iz stavka 2. ovog članka.

(2) Osnivač je dužan obavijestiti Hrvatsku narodnu banku u sljedećim slučajevima:

1) ako predstavništvo ne počne poslovati unutar dvanaest mjeseci od izdavanja odobrenja za osnivanje predstavništva,

2) ako je osnivaču predstavništva ukinuto ili prestalo važiti odobrenje nadležnog tijela za rad,

3) ako predstavništvo ne obavlja poslove duže od šest mjeseci ili

4) ako je osnivač donio odluku o prestanku rada predstavništva.

(3) Ako je više osnivača osnovalo predstavništvo, a jednom je od njih ukinuto ili prestalo važiti odobrenje za rad koje je izdalo nadležno tijelo, ostali osnivači dužni su u roku od osam dana od dana ukidanja odobrenja ili prestanka važenja odobrenja za rad o tome obavijestiti Hrvatsku narodnu banku.

Objava Popisa predstavništava

Članak 11.

Hrvatska narodna banka objavit će Popis predstavništava kreditnih institucija iz trećih zemalja u Republici Hrvatskoj na svojim internetskim stranicama i redovito ga ažurirati.

Prijelazne i završne odredbe

Članak 12.

(1) Danom stupanja na snagu ove Odluke prestaje važiti Odluka o predstavništvima kreditnih institucija sa sjedištem izvan Republike Hrvatske (»Narodne novine«, br. 1/2009.).

(2) Predstavništva kreditnih institucija iz trećih zemalja koja su poslovala na dan stupanja na snagu ove Odluke nastavljaju poslovati na način i pod uvjetima koji su propisani ovom Odlukom.

(3) Predstavništva kreditnih institucija iz država članica koja su poslovala na dan stupanja na snagu ove Odluke brisat će se iz registra predstavništava kreditnih institucija u Republici Hrvatskoj stupanjem na snagu ove Odluke.

(4) Ova Odluka stupa na snagu osmog dana od dana objave u »Narodnim novinama«.

O. br. 128-020/04-14/BV
Zagreb, 8. travnja 2014.

Guverner
prof. dr. sc. Boris Vujčić, v. r.

Odluka, NN 47/2014-895